HU Az Európai Unió Hivatalos Lapja C 231/6

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 231/06

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„PANFORTE DI SIENA”

EK-sz.: IT-PGI-0005-0795-28.01.2010

OFJ ( X ) OEM ( )

1. Elnevezés:

„Panforte di Siena”

2. Tagállam vagy harmadik ország:

Olaszország

3. A mezőgazdasági termék vagy élelmiszer leírása:

3.1. A termék típusa:

2.4. osztály: Kenyér, péksütemények, cukrászsütemények és egyéb pékáru

3.2. A termék leírása, amelyre az 1. pontban található elnevezés vonatkozik:

A „Panforte di Siena” név egy lisztből, kandírozott gyümölcsökből, aszalt gyümölcsökből, többféle cukorból, mézből és fűszerekből összegyúrt, majd ezt követően kisütött édességet jelöl. A termék kétféle változatban kerül forgalomba:

— a fehér változatot porcukor borítja,

— a fekete változatot fűszerek borítják.

A „Panforte di Siena” jellemző fizikai tulajdonságai a következők:

— Alakja: az egész formákban forgalmazott termék kerek vagy téglalap alakú; a darabolva forgalmazott termék körcikk vagy kocka formájú.

— Méret: magasság 14–45 mm; a kerek forma átmérője 10–38 cm; a téglalap alakú rövidebb oldala 10–20 cm, hosszabb oldala 20–40 cm; a termék tömege a mérettől függően 33 g és 6 kg közötti.

— Állag: tésztás, vágáskor mérsékelten ellenálló.

— Megjelenés: felülete hullámos és szabálytalan;

fehér változat: színe a terméket borító porcukortól fehér; a porcukor külön tasakban is lehet, ebben az esetben azt fogyasztáskor szórják a termékre;

fekete változat: színe a terméket borító fűszerkeveréktől sötétbarna.

Kémiai tulajdonságok: maximális nedvességtartalom: a késztermék 15 %-a.

Organoleptikus (érzékszervi) tulajdonságok:

— Íz: édes, kandírozott gyümölcs és mandula utóízzel, fűszeres hatással, mely a fehér változatnál enyhe, a fekete változatnál igen intenzív.

3.3. Nyersanyagok (kizárólag feldolgozott termékek esetén):

A „Panforte di Siena” előállítása az alábbi hozzávalók felhasználásával történik:

3.3.1. Kötelező hozzávalók

3.3.1.1. Fehér változat: „0”-ás búzaliszt: a tészta 14–18 %-a; szárított gyümölcs: hámozatlan egész édes mandula, legalább a teljes tömeg 18 %-a; kandírozott gyümölcs: kandírozott cédruskockák és kandírozott narancshéj, a teljes tömeg 35 %–45 %-a; a kandírozott cédrus a felhasznált kandírozott gyümölcsnek legalább 25 %-a; cukorfélék: lehet szacharóz, glükózszirup, invertcukor valamelyike, vagy ezek keveréke, a teljes súly 18–23 %-a; méz: vegyes virágméz, a tészta 2–5 %-a; fűszerek: szerecsendió és fahéj, a teljes tömeg 0,3–1,5 %-a; egyéb hozzávalók: porcukor az édesség megszórásához, ostya a termék alapjához.

3.3.1.2. Fekete változat: „0”-ás búzaliszt: a tészta 8–18 %-a; szárított gyümölcs: egész, hámozatlan édes mandula, legalább a tészta 18%-a; kandírozott gyümölcs: kandírozott sárgadinnyekockák és kandírozott narancshéj, a tészta 35 %–45 %-a; a kandírozott sárgadinnye a felhasznált kandírozott gyümölcsnek legalább 40 %-a; cukorfélék: lehet szacharóz, glükózszirup, invertcukor valamelyike, vagy ezek keveréke, a tészta 18–23 %-a; fűszerek: szerecsendió, fahéj és édes bors, a teljes súly 0,6–5 %-a; egyéb hozzávalók: a fent felsorolt fűszerek keveréke az édesség megszórásához, ostya a termék alapjához.

3.3.2. Választható hozzávalók

3.3.2.1. Fehér változat: szárított gyümölcs: aprított mogyoró, legfeljebb a teljes súly 1,5 %-a; kandírozott gyümölcs: kandírozott sárgadinnyekockák, a felhasznált kandírozott gyümölcs legfeljebb 25 %-a; fűszerek: szerecsendió-virág, bors, szegfűbors, koriander, szegfűszeg; aromák: vanília. Egyéb hozzávaló, adalék, színezőanyag vagy tartósítószer használata tilos.

3.3.2.2. Fekete változat: kandírozott gyümölcs: kandírozott cédruskockák, a felhasznált kandírozott gyümölcs legfeljebb 25 %-a; fűszerek: szerecsendió, koriander, csillagánizs, szegfűszeg, gyömbér, szegfűbors, erős paprika; aromák: vanília karamell: legfeljebb a tészta 2 %-a; dió: legfeljebb a tészta 5 %-a; méz: legfeljebb a tészta 5 %-a; kakaó az édesség megszórásához. Egyéb hozzávaló, adalék, színezőanyag vagy tartósítószer használata tilos. Mindkét változathoz egyszerre több is felhasználható a választható hozzávalók közül, a termékleírásban közzétett arányok betartásával.

3.4. Takarmány (kizárólag állati eredetű termékek esetén):

—

3.5. Az előállítás azon műveletei, amelyeket a meghatározott földrajzi területen kell végrehajtani:

A termék előállításának valamennyi fázisát a 4. cikkben meghatározott földrajzi területen kell végezni, mivel csak így biztosíthatók a termék organoleptikus (érzékszervi) tulajdonságai.

3.6. A szeletelésre, aprításra, előkészítésre stb. vonatkozó egyedi szabályok:

A feldolgozási és csomagolási eljárásokat folyamatos egymásutánban kell végezni, mert csak így biztosítható, hogy a termék kihűlés után is megőrizze eredeti állagát. E tekintetben alapvető fontosságú az e termékleírás 3.2. pontjában meghatározott megfelelő nedvességtartalom fenntartása. A termék ugyanis egyrészt felveszi a környezeti nedvességet, másrészt a cukorfélékből, a lisztből és a kandírozott gyümölcsökből származó belső nedvesség is könnyen megjelenik a felületén, és ha e két tényező összeadódik, a „Panforte di Siena” áttetsző fényessé, tapintásra ragadóssá válik, és organoleptikus (érzékszervi) tulajdonságai romlanak. A „Panforte di Siena” tökéletesen zárt papír- vagy kartoncsomagokban, általában lepecsételt előrecsomagolással kerül forgalomba, ami akadályozza a környezeti nedvesség felvételét, és egyben védi is a terméket a külső behatásoktól, különösen a mandula és a liszt élősködőitől (legfőképpen az aszalványmolytól).

3.7. A címkézésre vonatkozó egyedi szabályok:

A termék csomagolásán és a tartalmát feltüntető papírcsíkon a „Panforte di Siena” elnevezésen kívül szerepelnie kell az „Oltalom alatt álló földrajzi jelzés” szövegének vagy rövidítésének (OFJ), valamint a következő adatokat is fel kell tüntetni:

a gyártó és a csomagolást végző vállalkozás neve, cégneve és címe;

a termék e pontban ismertetett, az oltalom alatt álló földrajzi jelzéssel együtt, azzal elválaszthatatlan egységben alkalmazandó grafikai jelképe.

Használhatók még a helyi hagyományokat idéző alábbi jelölések:

„fehér” vagy „Margherita”, a fehér változat esetében;

„fekete”, a fekete változat esetében.

Tilos bárminemű, nem kifejezetten előírt minősítést feltüntetni.

Ugyanakkor a nevekre, a vállalkozások típusára, illetve a magántulajdonban lévő márkanevekre utaló megjelölések, valamint más, valósághű és dokumentálható, az érvényben lévő jogszabályok által megengedett, az e dokumentumban meghatározott céloknak és tartalomnak nem ellentmondó utalások használata engedélyezett, azzal a feltétellel, hogy nem dicsérő jellegűek és nem alkalmasak a fogyasztók megtévesztésére.

A „Panforte di Siena” jelzést a terméken olasz nyelven kell feltüntetni.

A termék logója egy (felső részén fehér, alsó részén fekete) címerpajzs, amelyet két végén visszakunkorodó, 1205 Panton színű (5 % M/30 % Y) sárga tölcsérdísz fog közre.

A tölcsérdíszen, annak íve mentén, a feketével, Gill Extra Bold Condensed betűtípussal írt „Panforte di Siena” jelzés szerepel; a dísz alsó részén, a sarkában egy stilizált ötszirmú virág látható. A 117 Panton színű (30 C/40 % M/70 % Y) aranysárga díszben, felül az „IGP” (OFJ) jelölés szerepel fehér szegéllyel ellátott, fekete színű, Gill Extra Bold Condensed betűtípussal írva. Közvetlenül alatta, három sorban elrendezve, a fekete, Gill Extra Bold betűtípussal írt „Oltalom alatt álló földrajzi jelzés” szöveg olvasható. A logó a különböző csomagolásokon méretarányosan változtatható. Magassága legfeljebb 1,4 cm-rel csökkenthető.

4. A földrajzi terület tömör meghatározása:

A „Panforte di Siena” előállítási és csomagolási területe Siena megye teljes közigazgatási területét magában foglalja.

5. Kapcsolat a földrajzi területtel:

5.1. A földrajzi terület sajátosságai:

A „Panforte di Siena” előállítása a XII. századtól kezdődően terjedt el a sienai kolostorokban és fűszerkereskedésekben, amikor a Via Francigena, azaz a „francia út” révén virágzásnak indultak a városok közötti cserekapcsolatok és kereskedelem. A kor körülményei között hamar kiemelkedtek a sienai édességtermelés fő jellemzői: ezek közül kiemelhetjük az eladásra szánt jellegzetes termékek sokszínűségét, a városok gyors gazdasági felemelkedésének köszönhető nagy mennyiségű fűszer használatát, és főként a fűszerkereskedők jóval a városfalakon túljutó hírnevét. Ennek a különleges, a sienai fűszerkereskedők által féltékenyen őrzött, évszázados tudásanyagnak a megerősödése alapozta meg a XIX. században a helyi édesipar beindulását, amely napjainkban is a gazdaság legjelentősebb ágazata, a foglalkoztatottak számát, a forgalmat és az exportmennyiséget tekintve egyaránt.

A „Panforte di Siena” OFJ bejegyzése iránti kérelem hátterében a termék évszázadok óta bizonyított, számos gazdasági és kulturális tényezőből adódó hírneve áll. Ennek az édességnek – a kezdetben csupán a városfalakon belül történő – előállítása 1772-től a megyének a várost körülvevő településein is teret hódított, a gyártásban a kezdetektől egészen napjainkig speciális felkészültségű szakemberek vesznek részt, akik éppen különleges szakértelmük miatt „panfortaio” néven ismertek. A „panfortaio” minősítés jelzi, hogy ezek a szakemberek rendelkeznek a gyártás egyes szakaszaiban – mint például az összetevők homogenitásának ellenőrzése vagy a termék formázása terén – szükséges, speciális szaktudással. Rajtuk kívül a gyártás másik fontos résztvevője a „kandírozó”, vagyis az a személy, aki felügyeli a tökéletes kandírozást, és egyúttal felel a termékben lévő cukrok általános egyensúlyáért is (E két feladatot ugyanazon személy, de két külön személy is végezheti).

5.2. A termék sajátosságai:

A „Panforte di Siena” jellegzetes, kerek ízű, állaga szilárd. Vágásra csillogó, látható benne a fehér mandulakrém, a zöld kandírozott cédrus és a narancssárga kandírozott narancshéj, illetve a kandírozott érett sárgadinnye. Jól elosztva egész mandulaszemek is találhatók a termékben, amely jellegzetesen lágy. Állaga rágáskor az egyes összetevőktől függ, mivel a mandula rostos szerkezete összeolvad a kandírozott gyümölcs és a tészta lágyságával. A fűszerkeverék átjárja és kiemeli a különböző hozzávalók ízét, így jön létre a termék jellegzetes aromája.

A „Panforte di Siena” vitathatatlan hírnevét annak köszönheti, hogy a karácsonyi ünnepek idején fogyasztott jellegzetes és pótolhatatlan édességként terjedt el.

5.3. A földrajzi terület és (OEM esetében) a termék minősége vagy jellemzői vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A „Panforte di Siena” talán a hagyományos sienai gasztronómia leghitelesebb képviselője. A világszerte ismert termék történetének gyökerei egészen a középkorig visszanyúlnak. Célszerű kiemelni, hogy akkoriban a Panfortét nem csupán mint értékes táplálékot tartották nagyra, hanem gyógyhatása miatt is fogyasztották – a benne lévő fűszereknek köszönhetően egyfajta placebohatást tulajdonítottak a tésztának. Sienában, a Piazza del Campo téri gyógyszertár pultjának oldalfalain mind a mai napig megcsodálhatjuk a Panfortét, a Ricciarellit és más jellegzetes sienai termékeket megidéző festményeket és aranybetűs feliratokat.

A nagy mennyiségű fűszernek a tésztában történő szakszerű alkalmazása a „Panforte di Siena” sienai eredetéről tanúskodik, hiszen Siena egyeduralma a fűszerkereskedelemben már a középkortól nyilvánvaló – ez részben a korabeli Európa egyik legfejlettebb és leggazdagabb városának a Via Francigena mentén elfoglalt stratégiai pozíciójának is köszönhető.

A felhasznált fűszerek minősége, mennyisége és a hozzáértés évszázadokon át a sienai kolostorok és fűszerkereskedések kiváltsága volt, erre utal az a tény is, hogy a „Panforte di Siena” leghíresebb üzemeit jellemzően a korábbi helyi fűszerkereskedésekből alakították ki.

A sienai vidéken mindig jellemző volt a bőséges búza és liszt (főként a Crete környékén), szárított gyümölcs (különösen mandula és mogyoró), továbbá méz előállítása. Sőt, egyes kandírozott gyümölcsök esetében, mind felhasználásukat, mind eredetüket tekintve tetten érhetők bizonyos sienai utalások. A „Panforte di Siena” egyik jellegzetes tulajdonsága például a sárgadinnye szokatlan alkalmazása. Ez arra vezethető vissza, hogy a „Panforte” termelőinek feltűnt, milyen jól kandírozható az egyik helyi termesztett fajta, a „zatti” sárgadinnye, amelynek héja rendkívül vékony, húsa különösen édes, színe pedig igen intenzív. Valójában ennek köszönhető, hogy a gyümölcsöt – éppen a „Panforte di Siena” előállításához történő felhasználás céljából – széles körben termesztették a sienai földeken.

A „Panforte” névről az első feljegyzések a XIX. század első éveiből valók. Ebben a században nő túl az édesség előállítása a fűszerkereskedések falain, előállítása szélesebb körben megindul, aminek köszönhetően a sienai terület határain túl – elsősorban a firenzei boltokban – is nagy mennyiségben értékesíteni kezdik. A „Panforte di Siena” gyártásával foglalkozó első üzemet Natale Pepi alapította 1810-ben, miután a napóleoni elnyomás idején bezárták a Santa Maria della Scala kórház patikáját. Szintén a XIX. században, a „La scienza in cucina e l'arte di mangiare bene” című, 1891-ből való konyhaművészeti alapművében Artusi a terméket a jellegzetes sienai édességek közé sorolja. Attól kezdve kivétel nélkül valamennyi – olasz, vagy a világ bármely más szegletében íródott – útikönyv kivétel nélkül a sienai konyhaművészet jellegzetes édességei között tartja számon. Ezzel kapcsolatosan érdemes kiemelni a Touring Club Italiano 1931-es kiadású útikönyvét, amely így hangsúlyozza a termék hírnevét: „A sienai édesipar egy világszerte ismert specialitással büszkélkedhet – ez nem más, mint a méltán elhíresült „Panforte di Siena”. Fehér változatának pontos keletkezési időpontja 1879”, amikor az augusztusi Palio lóversenyre Sienába látogató Margit királyné tiszteletére először készítették az édességet kevesebb fűszer felhasználásával, és porcukorral a tetején – ez a változat a „Panforte Margherita” nevet kapta. Azonnali sikere nyomán a termék „Panforte bianco” néven is vitathatatlan hírnévre tett szert. A „Panforte di Siena” készítése általában szeptembertől – amikor könnyebb volt egyes hozzávalók, például a szárított gyümölcsök beszerzése – év végéig tartott. Az édességet a karácsonyi ünnepek idején fogyasztották. Napjainkban a „Panforte di Siena”-t a – jellegzetes sienai édességek forgalmának nagyjából a felét megtermelő – közepes méretű üzemekben, valamint a területen nagy számban megtalálható sütödékben és cukrászatokban nem pusztán a karácsonyi ünnepekre készítik.

Hivatkozás a termékleírás közzétételére:

(Az 510/2006/EK rendelet 5. cikkének (7) bekezdése)

Ez a közigazgatási szerv, azzal, hogy a „Panforte di Siena” OFJ elismerésére irányuló javaslatát a Gazzetta Ufficiale della Repubblica Italiana (Az Olasz Köztársaság Hivatalos Közlönye) 2005. október 19-i, 244. számában közzétette, elindította a nemzeti kifogásolási eljárást.

A termékleírás egységes szerkezetbe foglalt szövege megtekinthető az alábbi internetes oldalon:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

vagy közvetlenül a Minisztérium honlapján (http://www.politicheagricole.it) (a képernyő bal oldalán) a „Prodotti di qualità” (Minőségi termékek) címszóra, majd a „Disciplinari di produzione all’Esame dell’UE [regolamento (CE) n. 510/2006]” („Az 510/2006/EK rendelet szerint uniós vizsgálatnak alávetett termékleírások”) menüpontra kattintva.

(1) HL L 93., 2006.3.31., 12. o.